KIRJALLINEN KYSYMYS P-0441/02 esittäjä(t): Rosa Miguélez Ramos (PSE) komissiolle. Myrkkyjen esiintyminen kampasimpukoissa.



Virallinen lehti nro 160 E , 04/07/2002 s. 0216 - 0217



KIRJALLINEN KYSYMYS P-0441/02 esittäjä(t): Rosa Miguélez Ramos (PSE) komissiolle (12. helmikuuta 2002) Aihe: Myrkkyjen esiintyminen kampasimpukoissa Eurooppalaisten kuluttajien suosima kaksikuorinen nilviäinen, kampasimpukka, on jo vuosia kärsinyt myrkkyjä, muun muassa ASP:tä ja PSP:tä, sisältäviltä leviltä saamansa tartunnan seurauksista. Euroopan komissio, jonka tehtävä on huolehtia kuluttajien terveydestä, otti aikanaan käyttöön raja-arvot kyseisten myrkkyjen pitoisuuksille simpukan syötävissä osissa. Tämän seurauksena pyyntiä ja kaupan pitämistä rajoitettiin, mutta hyvin eri asteisesti unionin eri alueilla. Jotkut tuottaja-alueet jatkoivat pyyntiä ja kaupan pitämistä, vaikka myrkkypitoisuudet osassa saaliista olivat sallittua suuremmat. Galícian alueella, jota edustan, sääntöjen tiukka soveltaminen johti seitsemän vuotta kestäneeseen täydelliseen pyyntikieltoon, vakaviin taloudellisiin tappioihin kalastusalalla sekä aina ei-toivottuun salakalastukseen. Saamieni tietojen mukaan komissio on päättänyt tarkistaa liian tiukkoina pidettyjä sääntöjä, ja eläinlääkintäkomitean on määrä hyväksyä 19. helmikuuta päätös, jota julkaisemisen jälkeen sovelletaan kaikissa jäsenvaltioissa maaliskuusta alkaen. Päätöksessä sallitaan nykyistä suuremmat myrkkypitoisuudet. Tämä on hyvä uutinen, jolla tulee olemaan vaikutusta kaikkiin kalastuksesta suuresti riippuvaisiin alueisiin ja kriisistä erityisesti kärsineellä alalla. Myös kuluttajat tulevat hyötymään päätöksestä, sillä he saavat tuotetta parhain mahdollisin takein. Miten suuret myrkkypitoisuudet komissio tulee sallimaan ja missä osissa simpukkaa? Mitä menetelmiä analyyseissä käytetään? Aikooko komissio järjestää erityisiä Euroopan kuluttajille suunnattuja kampanjoita, joilla tuotteen arvostusta nostetaan? David Byrnen komission puolesta antama vastaus (5. maaliskuuta 2002) Heinäkuun 15. päivänä 1991 annetussa neuvoston direktiivissä 91/492/ETY säädetään terveyttä koskevista vaatimuksista elävien simpukoiden tuotannossa ja saattamisessa markkinoille(1). Direktiivin liitteen V luvussa säädetään paralyyttisen simpukkamyrkyn (PSP:n) ja amnestisen simpukkamyrkyn (ASP:n) enimmäismääristä. Direktiivin mukaan simpukoiden syötävissä osissa olevan paralyyttisen simpukkamyrkyn kokonaispitoisuus ei saa ylittää 80 mikrogrammaa kutakin 100 gramman suuruista simpukkalihaerää kohti. Tämän myrkyn osalta mikään ei muutu. Direktiivin mukaan ihmisen ravinnoksi tarkoitettujen simpukoiden syötävissä osissa olevan amnestisen simpukkamyrkyn pitoisuus saa olla enintään 20 mikrogrammaa grammaa kohti. Pecten maximus- ja Pecten jacobaeus -lajeihin kuuluvien simpukoiden osalta tieteelliset tutkimukset ovat osoittaneet, että jos myrkkypitoisuus on koko ruumiissa 20250 mikrogrammaa grammaa kohti, tietyissä rajoitetuissa pyyntiolosuhteissa ja kun hepatopankreas, pehmeät kudokset ja kaikki muut saastuneet osat on kokonaan poistettu, ihmisravinnoksi tarkoitettujen syötävien osien myrkkypitoisuus on tavallisesti alle laillisen rajan eli alle 20 mikrogrammaa grammaa kohti. Uusimpien tieteellisten tietojen ja tätä tavoitetta varten tehdyn komission päätöksen mukaan on tärkeää sallia nykyisin suurempi ASP-pitoisuus edellä mainittuihin lajeihin kuuluvien simpukoiden pyynnissä. Komission päätöksen tarkoituksena on sallia sellaisten Pecten maximus- ja Pecten jacobaeus -lajeihin kuuluvien simpukoiden pyynti, joiden ASP:n kokonaispitoisuus on suurempi, kunhan syötävien osien ASP-pitoisuuden laillista enimmäismäärää noudatetaan. Kyseiset simpukat voidaan päästää markkinoille ihmisravinnoksi vain tietyin edellytyksin ja vasta sitten, kun niistä on poistettu saastuneet osat kokonaisuudessaan. Kuten direktiivissä 91/492/ETY säädetään, ASP:n analyysimenetelmänä käytetään korkean suorituskyvyn nestekromatografiaa (HPLC:tä), ja PSP:n analyysimenetelmänä biologista testausmenetelmää sekä tarvittaessa kemiallista menetelmää saxitoksiinin havaitsemiseen direktiivin 91/492/ETY mukaisesti. Komissio ei ole suunnitellut mitään erityskampanjoita, joilla markkinoitaisiin kyseistä tuotetta Euroopan kuluttajille. (1) EYVL L 268, 24.9.1991.